CELEX: 32013R0955
Language: sk
Date: 2013-10-04 00:00:00
Title: Vykonávacie nariadenie Komisie (EÚ) č. 955/2013 zo 4. októbra 2013 , ktorým sa schvaľuje propikonazol ako existujúca aktívna látka na použitie v biocídnych výrobkoch typu 9  Text s významom pre EHP

5.10.2013   
            
            
               SK
            
            
               Úradný vestník Európskej únie
            
            
               L 263/7
            
         VYKONÁVACIE NARIADENIE KOMISIE (EÚ) č. 955/2013
   zo 4. októbra 2013,
   ktorým sa schvaľuje propikonazol ako existujúca aktívna látka na použitie v biocídnych výrobkoch typu 9
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1 tretí pododsek,
   keďže:
   
               (1)
            
            
               Nariadením Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) sa stanovuje zoznam aktívnych látok, ktoré sa majú posúdiť na účely ich prípadného zaradenia do prílohy I, IA alebo IB k smernici Európskeho parlamentu a Rady 98/8/ES (3). Tento zoznam zahŕňa propikonazol.
            
         
               (2)
            
            
               V súlade s nariadením (ES) č. 1451/2007 bol propikonazol vyhodnotený v súlade s článkom 11 ods. 2 smernice 98/8/ES na používanie vo výrobkoch typu 9 – konzervačné prostriedky na vlákna, kožu, gumu a polymerizované materiály, ako sa vymedzuje v prílohe V k uvedenej smernici, čo zodpovedá výrobkom typu 9 vymedzeným v prílohe V k nariadeniu (EÚ) č. 528/2012.
            
         
               (3)
            
            
               Fínsko bolo určené ako spravodajský členský štát a v súlade s článkom 14 ods. 4 a 6 nariadenia (ES) č. 1451/2007 predložilo Komisii 11. februára 2011 správu príslušného orgánu spolu s odporúčaním.
            
         
               (4)
            
            
               Členské štáty a Komisia preskúmali uvedenú správu príslušného orgánu. V súlade s článkom 15 ods. 4 nariadenia (ES) č. 1451/2007 sa zistenia vyplývajúce z preskúmania začlenili na zasadnutí Stáleho výboru pre biocídne výrobky 12. júla 2013 do hodnotiacej správy.
            
         
               (5)
            
            
               Z hodnotiacej správy vyplýva, že v prípade biocídnych výrobkov, ktoré sa používajú na výrobky typu 9 a obsahujú propikonazol, sa dá predpokladať, že budú vyhovovať požiadavkám stanoveným v článku 5 smernice 98/8/ES.
            
         
               (6)
            
            
               Preto je vhodné schváliť propikonazol na používanie v biocídnych výrobkoch typu 9.
            
         
               (7)
            
            
               Keďže hodnotenie sa netýkalo nanomateriálov, schválenie by sa v súlade s článkom 4 ods. 4 nariadenia (EÚ) č. 528/2012 nemalo na také materiály vzťahovať.
            
         
               (8)
            
            
               Pred schválením aktívnej látky by sa mala poskytnúť primeraná lehota, v ktorej by sa členské štáty, zainteresované strany a, ak je to vhodné, Komisia mohli pripraviť na splnenie požiadaviek vyplývajúcich zo schválenia.
            
         
               (9)
            
            
               Opatrenia, ktoré sa stanovujú v tomto nariadení, sú v súlade so stanoviskom Stáleho výboru pre biocídne výrobky,
            
         PRIJALA TOTO NARIADENIE:
   Článok 1
   Propikonazol sa schvaľuje ako aktívna látka na používanie v biocídnych výrobkoch typu 9, pričom platia špecifikácie a podmienky uvedené v prílohe k tomuto nariadeniu.
   Článok 2
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. októbra 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 167, 27.6.2012, s. 1.
   
      (2)  Ú. v. EÚ L 325, 11.12.2007, s. 3.
   
      (3)  Ú. v. ES L 123, 24.4.1998, s. 1.
   
      PRÍLOHA
      
                  Bežný názov
               
               
                  Názov IUPAC
                  Identifikačné čísla
               
               
                  Minimálny stupeň čistoty aktívnej látky (1)
                  
               
               
                  Dátum schválenia
               
               
                  Dátum skončenia platnosti schválenia
               
               
                  Typ výrobku
               
               
                  Osobitné podmienky (2)
                  
               
            
                  propikonazol
               
               
                  1-[[2-(2,4-dichlórfenyl)-4-propyl-1,3-dioxolán-2-yl]metyl]-1H-1,2,4-triazol
                  Číslo ES: 262-104-4
                  Číslo CAS: 60207-90-1
               
               
                  930 g/kg
               
               
                  1. jún 2015
               
               
                  31. máj 2025
               
               
                  9
               
               
                  V rámci hodnotenia výrobku sa osobitná pozornosť venuje expozíciám, rizikám a účinnosti v súvislosti s každým použitím, na ktoré sa vzťahuje žiadosť o schválenie, avšak ktoré nie sú predmetom hodnotenia rizika na úrovni Únie spojeného s aktívnou látkou.
                  Udeľovanie schválení podlieha týmto podmienkam:
                  Pre priemyselných alebo profesionálnych užívateľov sa musia zaviesť bezpečné prevádzkové postupy a primerané organizačné opatrenia. Ak expozíciu nemožno znížiť na prijateľnú úroveň iným spôsobom, výrobky sa musia používať s vhodnými osobnými ochrannými prostriedkami.
                  Ak ošetrený výrobok bol ošetrený propikonazolom alebo ak je propikonazol zámerne jeho súčasťou, a ak je to nutné vzhľadom na možnosť kontaktu s pokožkou, ako aj uvoľnovanie propikonazolu za bežných podmienok používania, osoba zodpovedná za uvedenie ošetreného výrobku na trh zabezpečí, aby etiketa obsahovala informácie o riziku senzibilizácie pokožky ako aj informácie, na ktoré odkazuje článok 58 ods. 3 druhý pododsek nariadenia (EÚ) č. 528/2012.
               
            
         (1)  Čistota uvedená v tomto stĺpci predstavuje minimálny stupeň čistoty aktívnej látky použitej na hodnotenie podľa článku 8 nariadenia (EÚ) č. 528/2012. Aktívna látka vo výrobku uvádzanom na trh sa môže vyznačovať rovnakou alebo odlišnou čistotou, ak bola preukázaná jej technická rovnocennosť s hodnotenou aktívnou látkou.
      
         (2)  V záujme uplatňovania spoločných zásad uvedených v prílohe VI k nariadeniu (EÚ) č. 528/2012, obsah a závery hodnotiacich správ sú k dispozícii na webovej stránke Komisie: http://ec.europa.eu/comm/environment/biocides/index.htm